Adobe ImageStyler 1.0
Tvorba webových stránok dnes nie je len výsadou niekoľkých špecialistov, ktorí ovládajú HTML kód – webové stránky už dokáže vytvoriť pomocou dostupných programov takmer každý používateľ. Horšie je to však s ich štruktúrou, obsahom a hlavne grafikou. Pre návrh kvalitnej grafiky treba mať totiž nielen znalosti grafických programov, ale aj trochu talentu (bohužiaľ mnohé webové stránky ukazujú práve opak). Našťastie však existujú nástroje, ktoré umožňujú aj neprofesionálnym návrhárom vytvárať pôsobivú grafiku bez ohľadu na technické znalosti či talent. S jedným z nich vás zoznámime.

Profesionálom bez talentu

Adobe ImageStyler 1.0, ktorým firma Adobe rozširuje škálu svojich grafických programov, umožňuje veľmi rýchle vytvorenie a aplikáciu grafických štýlov na akýkoľvek grafický objekt. Ktorýkoľvek efekt môžete kedykoľvek zmeniť, nahradiť či modifikovať pod ním ležiaci objekt, a to pri súčasnom zachovaní ostatných častí; jednoducho a bez zápisu kódu tiež vytvoríte rolovacie efekty JavaScript. 
Program dokáže vytvoriť veľmi efektné webové stránky, prípadne podľa vytvorených grafických prvkov prepisuje už existujúce textové stránky, čo umožní rýchle zmeny vzhľadu stránok pomocou dávkového vytvárania grafiky. Poďme sa však na tieto lákavé možnosti pozrieť podrobnejšie.

Prostredie
Prostredie Adobe ImageStyler je rovnaké ako u iných produktov tejto firmy – je to klasická multiokenná aplikácia pre Windows. Vzhľad niektorých grafických prvkov je síce pre prostredie Windows trochu netypický, no používateľom produktov Adobe bude známy. V hornej časti menu je nástrojová lišta, ktorú je možné umiestniť kdekoľvek na ploche. K dispozícii je niekoľko plávajúcich okien, v ktorých nájdete potrebné nástroje na tvorbu a úpravu grafiky atď. Keďže je ich na pracovnej ploche až šesť, zaberajú jej značnú časť, a preto je vhodné vyššie grafické rozlíšenie. Plávajúce okná je síce možné uzavrieť a v prípade potreby ich zobraziť, no lepšie je ich mať vždy k dispozícii.
Pokiaľ ide o systémové požiadavky, pre Adobe ImageStyler budete potrebovať počítač s procesorom Pentium alebo rýchlejším, 32 MB RAM, 40 MB voľného miesta na pevnom disku pre inštaláciu, grafickú kartu podporujúcu minimálne 256 farieb (doporučuje sa však 24-bitová grafická karta) a jednotku CD-ROM. Ako operačný systém môže byť použitý MS Windows 95/98 nebo Windows NT 4.0.

Grafika
Možnosti pri tvorbe nových grafických objektov sú veľmi skromné, no pre potreby webovej grafiky úplne postačia. Nakresliť teda môžete štvoruholník, štvoruholník so zaoblenými rohmi, mnohouholník, kruh/elipsu a text. Taktiež môžete vkladať niektorý z preddefinovaných objektov (šípky, hviezdy a pod.). Nástroje na ich úpravu sú na úrovni jednoduchého vektorového grafického editora. Samozrejme môžete importovať grafické súbory – podporovaných je až 18 formátov, medzi nimi všetky bežne používané.
A ako môžete upravovať objekty? Možností je veľké množstvo a sú zamerané hlavne na tvorbu webovej grafiky. Samozrejmosťou je zmena farieb, veľkosti, orezanie, otáčanie, rôzne deformácie a podobne. Na každý objekt môžete aplikovať niektorý z preddefinovaných štýlov. Objekt však pri akejkoľvek úprave zostane nezmenený, takže môžete kedykoľvek zmeniť napríklad použitý štýl. Je to veľmi efektné a rýchle.
Objekty môžete vypĺňať najrôznejšími textúrami, orezávať ich tvar podľa grafických objektov a podobne. Okrem štýlov, textúr a grafických objektov už preddefinovaných si môžete rýchlo vytvoriť aj vlastné podľa už vytvoreného objektu (preberajú sa jeho atribúty). Nechýbajú ani možnosti vytvárania trojrozmernosti (v niekoľkých štýloch), gradientnej výplne, priehľadnosti, na grafiku môžete aplikovať rôzne filtre, objekty môžete zoskupovať, zlučovať, vytvárať ich prieniky a podobne.
Obzvlášť pôsobivé je použitie rôznych efektov na text, ktorý aj po úprave zostane stále editovateľný. Pri úprave textu (prípadne aj iných objektov) by sa však hodila ešte možnosť jeho položenia na krivku. Využiť môžete aj export vybraného grafického objektu vo formáte JPEG.
Skrátka a dobre – všetko máte pripravené pre veľmi jednoduché a rýchle vytvorenie grafiky, a navyše na profesionálnej úrovni (ak to samozrejme s efektmi nepreženiete). A zvládnu to aj úplné antitalenty... 

HTML
ImageStyler nie je len grafický editor – okrem toho samozrejme ponúka generovanie webových stránok podľa vytvoreného grafického dokumentu a taktiež obľúbené akcie JavaScript. Vytváranie takýchto rolovacích efektov (zmena grafiky napríklad pri kliknutí myšou) je veľmi jednoduché. Stačí vybrať grafický objekt, z palety JavaScript vybrať požadovanú akciu (zvolený pohyb myši) a pri nastavenej akcii zmeniť štýl, parametre alebo atribúty grafického objektu.
Ku všetkým grafickým objektom je samozrejme možné pridávať URL odkazy. Prostredníctvom spájania a kombinovania interných objektov s rôznymi URL môžete dokonca vytvárať aj zložité mapy aktívnych plôch obrázku (hotspot).
Pri generovaní HTML kódu pracuje ImageStyler na princípe vytvárania tabuľky. Prostredníctvom funkcie Auto Layout rozloží všetky potrebné grafické objekty na najlepšie vyhovujúce časti, ktoré potom umiestni do pripravenej tabuľky, čím vznikne presný obraz grafiky. Veľkosť jednotlivých obrázkov dokáže veľmi účinne redukovať a máte tiež možnosť vyvážiť pomer medzi vizuálnou kvalitou grafiky a veľkosťou grafických súborov. Môžete si vybrať export do formátov GIF, JPEG alebo PNG, pričom máte prehľad o veľkosti vytvoreného súboru.

Zaujímavá a výborná je dávková tvorba webovej grafiky, s ktorou som sa ešte nestretol u žiadneho programu. ImageStyler touto možnosťou ponúka nový spôsob práce s HTML tagmi H1 až H6. U každého grafického prvku môžete určiť, ktorý tag bude program automaticky prepisovať. ImageStyler vyhľadá všetky výskyty každého tagu so špecifikovaným štýlom a zamení ich za priradenú grafiku. Pritom na textovú informáciu z tagu aplikuje použitý štýl z priradeného grafického objektu. Výsledok je efektný, samozrejme však závisí na tom, ako je napísaný HTML kód (napr. či sú nadpisy definované tagmi H1 až H6).

Záver
Adobe ImageStyler 1.0 je vynikajúci pomocník nielen pre tých, ktorí nevedia vytvárať grafiku pre webové stránky, ale aj pre profesionálov, ktorým ušetrí množstvo času. 
Každá jeho funkcia nahrádza i niekoľko funkcií v univerzálnych grafických editoroch, ktoré by bolo potrebné aplikovať pre rovnaký výsledok. Výborná je aj dávková tvorba webovej grafiky a maximálna redukcia veľkosti generovaných obrázkov.
Štefan Stieranka